  Виталий Пронин Кызьы уломы матысь дыре? Кун Кенешлэн сессияз эскеремын Удмуртилэн таяз арлы бюджетэз. Вераськон мынӥз 2018-тӥ-2019-тӥ аръёслэн бюджетъёссы сярысь но. Кун Кенешлэн сессияз эскеремын вуоно аръёслы бюджет.Кун Кенешлэн сессияз пыриськизы Удмуртилэн Тӧроез Александр Бречалов, Кун Думаысь депутатъёс  Алексей Загребин, Андрей Исаев, Валерий Бузилов, Александр Василенко. Оглом 9 ужпум эскеремын. Со пӧлысь 13-ез -  пӧртэм законопроектъёс. Но, валамон ини, тужгес сюлэмшуго вераськон вал элькунмылэн бюджетэз пумысен.Удмурт Элькунлэн 2017-тӥ арлы но матэктӥсь 2018-тӥ-2019-тӥ аръёслы бюджетъёсаз пыртоно воштонъёс сярысь депутатъёслы ивортӥзы коньдон ужпумъёсъя министр Станислав Евдокимов но   Кун Кенешысь Бюджетъя, вытъя но коньдон ужпумъёсъя ялан ужась комиссилэн кивалтӥсез Юрий Тюрин.Туэ бюджетлэн расходъя люкетэз 1 миллиард 816 миллион манетлы тросгес луоз. Та герӟаськемын Россилэн Президентэзлэсь «май» указъёссэ быдэстонэн (ичизэ тырыны чаклам уждунлэн будэменыз, муниципал кылдытэтъёслы дотациос висъянэн, трос нылпиё семьяослы дыраз юрттэт сётонэн но мукет ужпумъёсын). Со дыре ик туэ арлэсь бюджетсэ 3 миллиард 513 миллион манетлы шыръяны чакламын. Малы?Россия Федерациысь Коньдон ужпумъёсъя министерство но Удмуртилэн Правительствоез куспын тупатэм огкылъя, вуоно арын 1-тӥ январьлы Удмуртилэн кун долгез бюджетлэн доход люкетысьтыз 95 процентлэсь тросгес медаз луы. Соин ик 52 миллиард 369 миллион манет 2 миллиард 529 миллионлы кулэстэмын луыны кулэ.Мар чотын? Станислав Евдокимовлэн верамезъя, 1 миллиард 300 миллионэз - бюджетлэн расход люкетысьтыз люкылымтэ (нераспределённой) коньдон. 1 миллиард 200 миллион манет шыръямын луоз пӧртэм министерствоос но ведомствоос вылын. Эшшо 1 миллиард палаез - кун долгъя расходъёс кулэсмем чотын. Озьы ваньзэ лыдэ басьтыса, туэлы бюджетлэн доходэз чакламын 64 миллиард 670 миллион манет, нош расход люкетэз - 66 миллиард 934 миллион манет. Дефицит - 2 миллиард 264 миллион манет.Тазалыкез утёнъя министерстволы висъяно коньдон 173 миллион манетлы кулэстэмын. Со пумысен тунсыкъяськиз депутат Фарид Юнусов. Озьы арлы бюджетэ воштонъёс пыртон понна куаразэ сётӥз 48 депутат, 4-ез пумит луиз.- Та удысын югдур зэмзэ но туж секыт. Министерстволэсь югдурзэ эскерон борды декабре берытском на, - оскытӥз С. Евдокимов.Нош депутат Павел Чушъялов гуртоослэсь сюлэм висёнзэс шараяз:- Корка пуктыны мылкыд карисьёс трос, но соослы музъем висъян ласянь шугъяськонъёс кылдо. Угось музъем участокъёслэн планировказыя проектъёс ӧвӧл. Со понна бадӟым коньдон кулэ. Чакламын-а со бюджетын?- Та ужпумъя вераськомы, вуоно арлы бюджет бордын ужакумы, - пусйиз Бюджетъя, вытъя но коньдон ужпумъёсъя комиссилэн кивалтӥсез Юрий Тюрин, - югдур туж секыт луоно ке но.Валамон, депутатъёсты туэ арлэн бюджетэз сюлмаськытэ. Но со вакытэ ик ӧвӧлтэмзэ вань уд кары. Озьы арлы бюджетэ воштонъёс пыртон понна куаразэ сётӥз 48 депутат, 4-ез пумит луиз.Кун Кенешлэн Тӧроез Алексей Прасолов вераз на:- Кылем арын милям бюджетмылэн дефицитэз 5 миллиард манет пала вал. Али дефицит 2 миллиард 264 миллионозь уськытэмын. Коньдонэз шыръяны быгатӥм бере, луэ ини Россиысь Правительствоен но вераськыны, ми оскиськом, коммерческой кредитъёсты бюджет кредитъёсын воштыса, федерал дотациос басьтыны быгатом  шуыса.* * *Мар луоз азьланяз? Удмуртилэн Тӧроез Александр Бречалов элькунмылэн 2018-тӥ арлы бюджетэз сярысь законлэн проектэз улэ кинюртэмзэ пуктӥз ни. Валамон, депутатъёс сое олокӧня полэс эскерозы на. Сессиын Александр Владимирович вазиськиз:- Вуоно арын милемыз возьма чурыт бюджет - кризисысь кызьы ке потоно. Зэм, али учкыса, солэн доход люкетэз туэлэсь но пичи луоз. Эшшо ке Россия Федерация азьын обязательствоосмы вань, нокыӵе кредитъёс басьтыны ми ум быгатӥське ни. Кулэ кун долгмес кулэстыны, кредиторъёслы тыриськонъёсмес берыктыны.Секыт ужпумъёсты коммерческой кредитъёс чотын быдэсъян вакыт ортчиз. Уг яра вал 2016-тӥ арын декабре, коньдонэз валаса кутэм-шыръям интые, коммерческой кредитъёс басьтыны, федерациен огкылэз тӥяны. Со калык сярысь малпаськытэк лэсьтэм вамыш!Удмуртилэн туж трос луонлыкъёсыз. Кызьы соосты кутоно - берло дыре ми ӧм но малпаськылэ. Улӥмы вал, обороная промышленность, мувӧй кыскон вылэ оскиськыса. Бюджетлэн вань доход люкетэз соос борды думиськемын вал. Тыршоно покчи но шоро-куспо ужбергатонлы юрттыны. Мон кӧня ке пол вералляй ни: шуг-секытъёсын пумиськыса гинэ, адями азинске. Али сокем трос шуг-секытъёсмы - соин ик ми возьматыны кулэ, макем ӟеч быгатӥськом кризисэн нюръяськыны, пайдаё ужаны.Сюлмаськонъёсмы трос ке но, Александр Бречалов оске: вуоно арын республика кужымзэ огазеялоз. Ужбергатӥсьёс, депутатъёс, муниципал кылдытэтъёслэн йыръёссы ӵош ужазы ке, элькунмы кризисысь пумен потоз.  Кивалтӥсь нимысьтыз вазиськиз ужбергатӥсьёслы: ӟечгес ужаны тыршоно, вуз каронъя выль рынокъёс утчано. Туэ ар пумозь Удмуртиез азинтонъя корпорация кылдытэмын луоз.Удмуртилэсь 2018-тӥ арлы бюджетсэ пыр-поч эскерозы Кун Кенешлэн вуоно сессияз.Россиысь югдурен тодматӥз Кун Думалэн депутатэз Андрей Исаев. Со пусйиз, Россиысь субъектъёс мултэс трос кредитъёс басьямын. Ваньзэс оглом учконо ке, пунэмен тыронъёс 2 триллион манет пала вуо! Соин ик Владимир Путин дэмламъя кылдытэмын кун долгез кулэстонъя радлык. Президент, пе, куриз секыт югдурысь потон пумысен дэмланъёсты туэ декабрёзь келяны.- Юрттэтлы кулэяськись улосъёслы ватсаса 100 миллиард манет трансферт келяны чакламын. Кинлы, кызьы люкиськоз коньдон, чаклалоз нимысьтыз комиссия. Фракцилэн решениезъя, мон но со комиссие пырисько. Отын тыршо Удмуртилэсь кулэяськонъёссэ лыдэ басьтыны, - шуиз Андрей Константинович.* * *Сессиын эскерем мукет ужпумъёс пӧлын -  коррупциен нюръяськонлы, калыклэсь улон-вылонзэ умоятонлы, загсъёслэсь ужзэс ӟечгес радъянлы но трос мукет ужпумъёслы сӥзем законъёсы воштонъёс.Шӧдтэк шорысь лэчыт вераськон ӝутскиз пуктӥськон сярысь законэ воштонъёс пыртонъя. Та законопроектэн депутатъёсты тодматӥз Информатизацияя но связья агентстволэн кивалтӥсез Александр Майер. Со пусйиз: пуктӥськыны лэзись документъёстэк но лэсьтӥськись объектъёс пӧлы пыртоно, пе, мобильной связья юбоосты. Али сыӵе юбоосты пуктон понна нимысьтыз  разрешениос кулэ. Нош соосты 2 ар пала возьмано луэ. Со дыре ик гуртоос курадӟо связь, Интернет ӧвӧлысь. Малпан туж умой, но Кун Кенешлэн Тӧроез Алексей Прасолов сюлмаськемзэ вераз:- Сотовой герӟетъя юбоос пыро калыклы кышкытлык вайись объектъёс пӧлы. Соосты нокызьы но пуктыны уг яра нимысьтыз разрешениостэк!Мылкыдзэ шараятэк ӧз чида депутат Алексей Вершинин:- Та выллем законопроектъёс кутэмын ини мукет улосъёсын но. Юбоос гуртъёслэсь кыдёке пуктӥсько, кышкытлык уг ваё, угось технической но проектной экспертизаез ортчемын ни. Асьмелы но законэз ӝоггес кутоно, висъям коньдонэз уже кутоно.- Но со юбоосты асьсэос связья операторъёс уг пукто шат? Малы бюджетысь коньдон висъянэз? - паймизы куд-ог депутатъёс.Александр Майер пусйиз:- Та инвестиционной проект, операторъёс коньдонзэс висъяло дась юбоосы оборудованизэс пуктонлы. Нош вышкаос муниципал ваньбурен лыдъяськозы. Туннэ нуналлы шаерысьтымы 45 сюрслэсь трос адями сотовой связьтэк курадӟе.Нялтас вераса, туэ республикаямы 14 выль юбо пуктыны чакламын. Трос заявкаос вуэмын ни вуоно арлы.Ваньзы сямен ик депутатъёс та законопроектэз нырысетӥ лыдӟемен кутон понна куаразэс сётӥзы. Залын пукись ёрос кивалтӥсьёс ик шумпотон мылкыдзэс ӧз ватэ, чабизы. Угось ӵапак гуртоос ог-огенызы ӝог герӟаськыны уг быгато.*  *  *Наукая, дышетонъя, культурая но нациосын, егитъёсын ужан политикая, спортъя комиссия Кун Кенешын тужгес бадӟымез луэ. Валамон ини, куронъёс но со азьын паськытэсь. Соин ик малпамын вал комиссилэн кивалтӥсезлы ялан ужась воштӥсь бырйыны. Татьяна Ишматова аслыз воштӥсе ӵектӥз КПРФ фракциысь депутатэз Пётр Басовез. Куаразэс лушкем сётыса, со понна дурбасьтӥзы 45 депутатъёс. Пумит луиз 10-эз.Елена Миннигараева Туспуктӥз Э. Карипов   Теги: Удмуртиезазитон  